דמיינו. נאמר שמה שאירע, לא אירע? דמיינו כי אי־שם בנבכי העבר, סטתה מעט ישראל מהמסלול בו פסעה ופילסה לה נתיב שונה לגמרי. זה קשה. אולי אפילו בלתי אפשרי. דמיינו בכל זאת. דמיינו מה היה קורה לוּ בבחירות לכנסת השנייה, בשנת 1951, היה מסע בחירות חדשני ונועז של מפלגת הציונים הכללים מצליח לגנוב את השלטון ממפא"י.
איזו דמות הייתה לובשת ישראל לו דוד בן־גוריון היה מפנה את כסאו לאחר קדנציה אחת בלבד כראש ממשלה? איך הייתה מתפתחת ישראל לוּ הבולשביזם המתון שהכתיב בן־גוריון בראשית ימיה של ישראל היה מוחלף בשלטון אחר, ליברלי יותר?
מדוע הסכימו ערבים וחרדים להתגייס בשמחה לצה"ל?
כיצד הפכו עולי המזרח לכוח המוביל בישראל?
מדוע הוקמה המדינה הפלסטינית ב-1968 ואיך הפך יאסר ערפאת למנהל מועדון לילה בניו יורק?
מדוע לא נוצרה גרמניה 'אחרת' ואיך נולדה האנטישמיות החדשה?
מה הפך את עובדי המדינה למופת לחריצות, שקדנות ויוזמה?